Tordis Halvorsen

Tordis «Lillemor» Halvorsen (født 4. januar 1884 i Bergen, død 19. juli 1955) var en norsk skuespillerinne.

Familie 
Lillemor Halvorsen var datter av skuespillerne Nicolai Halvorsen og Inga Margrethe Houge. Hun ble første gang gift med ingeniør Christian Mohr (1876-1908). Som enke ble hun i 1912 gift med kaptein Francis Sidney Arbuthnot.

Liv og virke 
Allerede ved tiårsalderen spilte Halvorsen i 1895 tittelrollen i Lille Eyolf av Henrik Ibsen på Christiania Theater, der rollen som Alfred Allmers ble gestaltet av hennes far. Ved den aller siste forestillingen ved Christiania Theater 15. juni 1899 var hun på plakaten navngitt som «Olaf».

Som de fleste ved Christiania Theater fulgte hun med over til Nationaltheatret da dette åpnet i 1899. Det var her hun fikk sin egentlige debut, da hun 8. november 1900 spilte Helga i Geografi og Kærlighed av Bjørnstjerne Bjørnson. Halvorsen var ansatt ved Nationaltheatret til 31. oktober 1908, da hun sluttet for å gifte seg med ingeniør Mohr og flytte til Kina.

Halvorsen vendte imidlertid tilbake til scenen som Tordis Arbuthnot. Hun opptrådte da blant annet i London, ved åpningsforestillingen ved Ambassadors Theatre 5. juni 1913, da hun gestaltet rollen som Panthea i stykket ved samme navn.

Roller i utvalg 
Eyolf i Lille Eyolf av Henrik Ibsen (Christiania Theater, 1895)
Helga i Geografi og Kærlighed av Bjørnstjerne Bjørnson (Nationaltheatret, 1900)
Ellen i Onkel Nabob av Elias Kræmmer (Nationaltheatret, 1905)
Panthea i Panthea (Ambassadors Theatre, London, 1913)
Blanche Bowden i A Woman alone av Lucy Clifford (Little Theatre, London, 1914)

Referanser

Kilder

Eksterne lenker 
 
 

Norske skuespillere
Skuespillere ved Nationaltheatret
Personer fra Bergen kommune